भाजपा ने की NIA जांच की मांग, कहा- विस्फोटकों का भंडार बन गया है राज्य
BJP demands NIA probe, writes letter to Amit Shah पश्चिम बंगाल में धमाके से 7 लोगों की मौत, भाजपा ने की NIA जांच की मांग, कहा- विस्फोटकों का भंडार बन गया है राज्य
पश्चिम बंगाल के पूर्वी मेदिनीपुर जिले के एगरा में मंगलवार को अवैध रूप से पटाखा बनाने की एक फैक्ट्री में धमाके से 9 लोगों की मौत हो गई। हादसे में 5 लोग घायल हुए हैं। पुलिस ने बताया कि फैक्ट्री जिस घर में चल रही थी वह पूरी तरह ढह गया। इस घर में अवैध रूप से पटाखा बनाने का काम किया जा रहा था। पश्चिम बंगाल भाजपा अध्यक्ष और सांसद सुकांत मजूमदार ने केंद्रीय गृह मंत्री अमित शाह को पत्र लिखकर एगरा में हुए धमाके की घटना की जांच राष्ट्रीय जांच एजेंसी (NIA) से जांच कराने की मांग की है।
CM ममता बनर्जी ने मरने वालों के परिवारों को ढाई-ढाई लाख रुपए और घायलों को 1-1 लाख रुपए मदद की घोषणा की है। साथ ही कहा है कि घटना की CID जांच कराएंगे। घटना में मारे गए और घायल हुए लोग इसी फैक्ट्री में काम कर रहे थे।
जिले के SP अमरनाथ के ने बताया कि इससे पहले पुलिस ने छापेमारी कर फैक्ट्री को सीज कर केस दर्ज किया था। पिछले हफ्ते हमने इस फैक्ट्री पर छापा मारा था, लेकिन कुछ नहीं मिला। अभी तक 9 शव बरामद किए गए हैं और तलाशी अभियान जारी है।
ओडिशा भेजे जाते थे पटाखे
पुलिस इस बात की जांच कर रही है कि धमाका सिर्फ वहां रखे पटाखों की वजह से हुआ था या पटाखों की फैक्ट्री की आड़ में वहां बनाए बम बनाए जा रहे थे। एगरा ब्लॉक के सहारा ग्राम पंचायत क्षेत्र के खादीकुल गांव में बनी यह पटाखा फैक्ट्री बिना अनुमति के चल रही थी। लोगों का कहना है कि पूरा घर 'युद्ध क्षेत्र' जैसा लग रहा था, जिसमें शरीर के अंग और मलबा चारों ओर बिखरा पास के तालाब में भी खून दिखाई दे रहा है।
यह इलाका ओडिशा से लगा हुआ था। यहां बने पटाखे ओडिशा में ही भेजे जाते थे।
मालिक ओडिशा भाग गया- ममता
ममता बनर्जी ने कहा कि अवैध पटाखा इकाई का मालिक, जिसे पिछले साल अक्टूबर में कारखाना चलाने के आरोप में गिरफ्तार किया गया था। फिर जमानत पर छूटा था। मंगलवार के धमाके के बाद वह पड़ोसी राज्य ओडिशा भाग गया है। मैंने पुलिस से कहा है कि ओडिशा पुलिस को उसकी डिटेल देकर उसे गिरफ्तार करें।
उन्होंने कहा कि जिस पंचायत के तहत यह फैक्ट्री आती है उसका प्रमुख एक निर्दलीय है जिसे भाजपा का समर्थन प्राप्त है। यहां तृणमूल कांग्रेस के कार्यकर्ताओं को आने नहीं दिया जाता है। यहां तक कि पुलिस को भी घुसने नहीं दिया जाता है। पुलिस पर गांव वाले हमला कर देते हैं।
सेंट्रल फोर्स तैनात किए जाएं- शुभेंदु अधिकारी
विपक्ष के नेता शुभेंदु अधिकारी ने आरोप लगाया कि पश्चिम बंगाल विस्फोटकों का भंडार बन गया है। उन्होंने केंद्रीय गृह मंत्री अमित शाह और राज्यपाल सीवी आनंद बोस से धमाके की घटना की जांच NIA से कराने की मांग की है। शुभेंदु ने यह भी मांग भी की है कि केंद्रीय बलों को तत्काल क्षेत्र में तैनात किया जाए, क्योंकि स्थानीय पुलिस ​​​​अवैध रूप से शवों को वहां से हटा सकती है।
पहले भी हो चुके धमाके
20 मार्च को दक्षिण 24 परगना जिले के महेस्तला में एक पटाखा फैक्ट्री में आग लगने से तीन लोगों की मौत हो गई थी। दिसंबर, 2022 में पूर्व मेदिनीपुर जिले के भूपतिनगर में एक पटाखा फैक्ट्री में हुए विस्फोट में तीन लोगों की मौत हो गई थी